# **Motiv og tema – undervisningsopplegg**

Dette undervisningsopplegget er ei øving i å skilje mellom motiv og tema. Følgjande dikt er brukt:

* Olav H. Hauge: «Du var vinden» (S1 s. 248)
* Ailo Gaup: «Stammens kniv» (S1 s. 254)
* Anna Skeide: «Dotter av Anne Skeide» (S1 s. 247)

**1 Les diktet «Du var vinden» av Olav H. Hauge (s. 248)**

MOTIV

* Kva bilete er det det tydelegaste i diktet? Korleis er eg- personen i diktet knytt til dette biletet? Kva andre bilete finst i diktet? Er du-personen knytt til eit av desse bileta? Er bileta knytt til det biletet du fant først?

Elevane svarer på dette før ein går vidare, og dei har no har funne *motivet* i diktet. (Båten utan vind, båten med vind.)

TEMA

* Kven meiner du at du-personen i diktet er? Kva forhold er det mellom eg-personen og du-personen?
* Korleis kan spørsmåla sist i diktet tolkast?
* Kva trur du diktet handlar om inst inne? (Kjærleik/forelsking)

Elevane svarer på dette, og dei har no har funne *temaet* i diktet.

**2 Les diktet «Stammens kniv» av Ailo Gaup (s. 254)**

MOTIV

* Kva gjenstand handlar diktet om? Kor befinn denne gjenstanden seg? Kva er det eg-personen i diktet gjer?

Elevane svarer på dette før ein går vidare, og dei har no har funne *motivet* i diktet. (Kniven)

TEMA

* Kva kan denne gjenstanden (kniven) vere eit bilete på? Kva vil det seie at han tilhøyrer stammen? (Sjå tittel på diktet).
* Kva trur du det tyder at «eg» i diktet tar opp kniven og kvessar han?
* Kva handlar eigentleg diktet om? (Å ta vare på kulturarven sin/Å verne om sin eigen identitet/Å slåss mot undertrykking)

Elevane svarer på dette, og dei har no har funne *temaet* i diktet.

**3 Les diktet «Dotter» av Anne Skeide (s. 247)**

MOTIV

* Kva for to personar handlar diktet om? Kven er det som er eg-personen?
* Kva situasjon blir skildra i den første strofa?
* Korleis ønskjer «eg» at «du» skal ha det i strofe to? Og kva gjer «eg» då?
* Korleis har «du» det i strofe 3, og kva skjer då?

Elevane svarer på dette før ein går vidare, og dei har no har funne *motivet* i diktet. (Mor som ventar på dotter ute ein stad, klar til å trøyste om noko blir vanskeleg)

TEMA

* Kva kan det at dottera dansar og ler vere eit bilete på?
* Kva kan det at «eg» står i utkanten og ventar vere eit bilete på?
* Kva kan det at dei skal ta følgje heim vere eit bilete på?
* Kva handlar diktet om inst inne? (Foreldrekjærleik og omsorg for barna /morskjærleik)

Elevane svarer på dette, og dei har no har funne *temaet* i diktet.

MOTIV TEMA

|  |  |
| --- | --- |
| Båten utan vind, båten med vind | Kjærleik/forelsking |
| Kniven | Å ta vare på kulturarven sin/Å verne om sin eigen identitet/Å slåss mot undertrykking |
| Mor som ventar på dotter ute ein stad, klar til å trøyste om noko blir vanskeleg | Foreldrekjærleik og omsorg for barna /morskjærleik |